Edvard Björkenheim

Edvard Lars Reguel Björkenheim (26. heinäkuuta 1901 Isokyrö – 24. toukokuuta 1965 Isokyrö) oli suomalainen, puoluetaustaltaan maalaisliittolainen poliitikko. Hän toimi puolustusministerinä ammattiministerinä Kuuskosken virkamieshallituksessa vuonna 1958 sekä Miettusen I hallituksessa vuosina 1961–1962. Ministeripäiviä hänen urallaan kertyi yhteensä 400.

Björkenheim opiskeli maatalouskorkeakoulussa Tanskassa vuosina 1919–1921 ja teki lisäksi opintomatkoja Yhdistyneeseen kuningaskuntaan, Ranskaan ja Yhdysvaltoihin. Vuodesta 1927 hän omisti Orisbergin kartanon Isossakyrössä. Vuodesta 1932 hän toimi myös Orismalan maatalouskoulun johtajana.

Björkenheimillä oli lukuisia kunnallisia, maakunnallisia ja valtakunnallisia luottamustehtäviä. Hän oli Isonkyrön kunnanvaltuuston jäsen vuodesta 1937 ja puheenjohtaja vuodesta 1944. Sotilasarvoltaan hän oli reservin kapteeni.

Hän oli tilanomistaja ja Maanviljelysseuran puheenjohtaja vuodesta 1954. Hän sai maanviljelysneuvoksen arvon 1953.

Edvard Björkenheimin isä oli tilanomistaja ja maatalousmies Adolf Edvard Björkenheim ja veli kirjallisuushistorioitsija Magnus Björkenheim.

Lähteet

Maanviljelysneuvokset
Suomen puolustusministerit
Suomen Keskustan poliitikot
Suomalaiset aateliset
Vuonna 1901 syntyneet
Vuonna 1965 kuolleet